ടി20 ലോകകപ്പിലെ ആദ്യ സെമിഫൈനല് മത്സരങ്ങള് ഇന്ന്, നേര്ക്ക്നേര് ഏറ്റുമുട്ടുന്നത് തുല്യശക്തികള് ടി20 ലോകകപ്പ് സെമി ഫൈനല് മത്സരങ്ങള്ക്ക് ഇന്ന് തുടക്കം.ടൂര്ണമെന്റിലെ ശക്തരായ ഇംഗ്ലണ്ടും ന്യൂസിലന്ഡും ഇന്ന് ഏറ്റുമുട്ടുമ്ബോള് 2019ലെ ഏകദിന ലോകകപ്പ് ഫൈനല് മത്സരത്തിന്റെ പകരം വീട്ടാനുള്ള അവസരമാകും ന്യൂസിലന്ഡിനിത്. കളിയുടെ ഏത് ഘട്ടത്തിലും സ്കോര് ഉയര്ത്താന് കെല്പ്പുള്ള ബാറ്റിങ് നിരയാണ് ഇംഗ്ലണ്ടിന്റെ കരുത്തെങ്കില് ബൗളിങാണ് ന്യൂസിലന്ഡിന്റെ കരുത്ത്. ജോസ് ബട്ട്ലര്, ജോണി ബെയര്സ്റ്റോ,ഓയിന് മോര്ഗാന് ഡെവിഡ് മലാന് എന്നിവര്ക്കൊപ്പം മോയിന് അലിയും ബാറ്റ് കൊണ്ട് കരുത്ത് കാണിക്കുന്ന താരമാണ്. അതേസമയം ജേസണ് റോയിയുടെ അഭാവം ഇംഗ്ലണ്ടിന് കനത്ത തിരിച്ചടിയാവും. എതിര് ബാറ്റിംഗ് നിരയുടെ ബോള്ട്ടിളക്കുന്ന ട്രെന്റ് ബോള്ട്ടാണ് കിവീസ് വേഗത്തിന്റെ കുന്തമുന. ലോകകപ്പില് 5.84 ശരാശരിയില് 11 വിക്കറ്റാണ് ബോള്ട്ട് വീഴ്ത്തിയത്. ബോള്ട്ട്, ടിം സൗത്തി, ജയിംസ് നീഷം എന്നീ മൂന്ന് പ്രധാന ബൗളര്മാരുടേയും ശരാശരി ആറോ അതില് താഴെയോയാണ്. ന്യൂസീലന്ഡ് ബൗളിംഗിന്റെ ആഴം വ്യക്തമാക്കുന്നതാണിത്. മാത്രമല്ല, കഴിഞ്ഞ മത്സരത്തില് ആഡം മില്നെ ഫോമിലേക്കെത്തിയതും ന്യൂസിലന്ഡിന് ശുഭസൂചനയാണ്. അബുദാബിയിലേത് നീളമേറിയ ബൗണ്ടറിയാണ് എന്നതും കിവികള്ക്ക് ആശ്വാസം പകരും.